Kiesafdeling wil dienste subsidieer - Government - Windhoek Express
Monday, January 21st, 2019 19:40:03
Kiesafdeling wil dienste subsidieer
Windhoek-Ooskiesafdeling se raadslid Matheus Amadhila, het verlede week besoek by Schanzen-oord afgelê. Foto Nampa
Onderhandelinge tussen die regering en die Windhoekse stadsraad is tans aan die gang om dienste vir bejaardes te subsidieer.
Volgens die raadslid van die Windhoek-Ooskiesafdeling, Matheus Amadhila, is hulle tans besig met besprekings om water en elektrisiteit te subsidieer. Hy het Vrydag tydens 'n besoek aan die Schanzen-oord gesê die doel is om die verhouding tussen kiesafdelingraadslede en bejaardes te versterk.
"Ons bring die regering nader aan sy mense, veral aan pensionarisse, omdat hulle 'n merkwaardige rol in die gemeenskap speel," sê Amadhila.
Die uitreikprogram is een van die kiesafdeling se belangrikste aktiwiteite. "Die wêreld waarin ons leef is vol uitdagings en bejaardes oorkom hierdie uitdagings steeds elke dag," sê hy.
Amadhila het die bejaardes geloof vir die rol wat hulle speel om aanvaarbare gedrag in vandag se generasie te bevorder. "Die rede hoekom baie Namibiërs menseregte en die wet respekteer is te danke aan die wysheid en leiding wat julle toe hulle jonger was, gebied het," het hy gesê.